《奉赠德新知府并呈明德通守时中判府良心长司》
宋代·叶见泰

朝发瑞溪县，夕憩苍梧城。
苍梧有贤牧，寮采悉时英。
宴我南薰楼，宿我嘉鱼亭。
珍肴既重列，美酝仍细倾。
莫夜继秉烛，优巫陈楚声。
酒阑吐肝胆，驩焉若平生。
黾勉服王事，行迈有期程。
赠言无夸解，因之寄深情。

作者简介：叶见泰，字夷中（《永乐大典》卷一○九九九）。